Boer van Senekal sterf ná aanval op kleinhoewe | Netwerk24
Deur Alet Van Der Walt 05 Oktober 2018 16:15
'n Boer van Senekal is Donderdag dood nadat hy vir die soveelste keer die slagoffer van misdaad op sy kleinhoewe was.
Kapt. Phumelelo Dhlamini, 'n polisiewoordvoerder, sê Johannes Madene Moloi (63), 'n veeboer, is Donderdag omstreeks 04:00 in sy huis op 'n kleinhoewe buite Senekal aangeval.
Twee mans het glo eers Moloi se werkers, wat in 'n woonwa op die hoewe geslaap het, aangeval.
Die aanvallers het die twee mans se hande en voete met skoenveters vasgebind en daarna die huis oopgebreek.
Dhlamini sê hulle het Moloi aangerand en 'n onbekende bedrag geld geroof.
Moloi het ernstige beserings in die aanval opgedoen en is in die Mediclinic Hoogland op Bethlehem opgeneem.
Hy is egter Donderdagaand oorlede.
Die polisie het twee mans, onderskeidelik 36 en 37 jaar oud, in verband met die voorval in hegtenis geneem
Dhlamini sê 'n moorddossier is geopen.
Leona Kleynhans, 'n DA-parlementslid, het die aanval op Moloi veroordeel en simpatie met sy naasbestaandes betuig.
Kleynhans sê Moloi se dood bevestig weer die noodsaaklikheid van 'n polisie-eenheid wat hom op landelike veiligheid toespits.
Sy sê die DA verwelkom die vinnige optrede van die polisie met die inhegtenisneming van die twee verdagtes, maar dit is nie duidelik waarom nie vroeër opgetree is om Moloi te beveilig nie.
Verskeie pogings is aangewend om by sy huis in te breek en dit was reeds lankal duidelik dat sy lewe in gevaar is, sê sy.
Kleynhans sê agt mense is in die vorige boekjaar op plase in die Vrystaat vermoor en boere en plaaswerkers leef in vrees.
Die DA glo net spesialiseenhede met die nodige hulpbronne sal die euwel van plaasaanvalle kan uitroei.